Kempton-inwoners omgekrap oor kragonderbreking(Argieffoto: Mazhar Zandsalimi/Unsplash) Inwoners van Kempton Park, Gauteng, is raadop ná hulle sedert Vrydag sonder krag sit weens ŉ fout aan die kragnetwerk. Dit is die tweede keer vandeesmaand dat die krag vir dae aaneen af is. Volgens Jean Kriek, VF Plus-raadslid in die Ekurhuleni-metroraad, kan die kragonderbreking toegeskryf word aan die fout aan die 66KV-netwerk tussen Spartan en Van Riebeeckpark. Woonbuurte wat geraak word, is Norkempark, Birchleigh, Glen Marais, Allen Grove, Aston Manor, Kempton Park x4, dele van Pomona, Nimrodpark, Bonaeropark, Kempton Park-Wes, Birch Acres, Van Riebeeckpark, Edleen en Terenure. “Die metroraad werk onverpoos om die netwerk te herstel en ŉ kabelverbinding word vanaf Kaapstad ingevlieg om die probleem op te los,” sê Kriek. “Die inwoners is omgekrap omdat hulle kos moes weggooi en inderhaas kragopwekkers moes leen of aankoop om noodsaaklike krag te voorsien.” Maroela Media het vroeër berig die Dierebeskermingsvereniging (DBV) in Kempton Park het sowat twee weke gelede ŉ groot terugslag beleef toe hy medisyne en entstof ter waarde van duisende rande moes weggooi weens ŉ vier dae lange kragonderbreking. Die onderbreking volg ná een van die drie transformators van die Ekurhuleni-metro se hoofkragtoevoerlyne die gees gegee het. Dit volg nadat een reeds begin Desember onklaar geraak het en die kragverbinding ŉ maand lank op slegs twee werkende transformators moes funksioneer. “Die nalatenskap van die ANC-regering in die metro skep wesenlike probleme vir die nuwe koalisieregering wat feitlik permanent met infrastruktuurprobleme worstel en inwoners gefrustreerd laat. “Die Ekurhuleni-metroraad is ondanks die reuse-uitdagings om dringende herstelwerk aan die kragnetwerk te doen wel in die proses om die verouderde netwerk op te knap wat die voormalige ANC-regering in die metro nooit behoorlik onderhou het nie.”